Hallo, lente! | SARIE
Skoene wat jy móét hê op 30!
Kom, raak kreatief op lentedag. Al het jy net 'n enkele blom, kan dit steeds lente spel. Of maak 'n groepie tuinblomme in mooi glase of vase.
'n Enkele orgidee-stingel is net so treffend soos 'n hele bos blomme en hou boonop weke lank. Kyk hoe mooi is ouwêreldse blomme soos angeliere en hanekamme wat styf teenmekaar ingesteek is. Gebruik kontrasterende vase saam.
Hierdie is nou regtig 'n koek sonder kalorieë! Jy het 2 oase-ringe en 'n oase-bal nodig. Week dit oornag in water en laat die ergste water uitdrup. Druk een van die ringe se middelstuk uit en sit die ringe opmekaar met die uitgedrukte een bo. Steek die ring toe met mooi blare (ons het lamsoortjies gebruik) en spelde sodat die oase glad nie wys nie. Sny 'n stukkie van die bal af sodat dit kan staan en sit die bal in die gat. Steek rose (of enige ander blomme) dig opmekaar totdat dit bedek is. Sit tiekievaring of ander fyn takkies bo-oor. Bind 'n lint om en plaas op 'n koekbord- of staander.
Glas-teekoppies maak ook mooi blompotte. Vul met 'n klein bietjie water en plaas 'n blom in elk. Plak 'n klein stukkie wondergom onderaan elke koppie en moenie jou toring te hoog maak nie.
Pak jou mooiste gekleurde glase en blompotte op 'n skinkbord uit en rangskik enkele blomme daarin vir 'n eksotiese voorkoms wat min geld kos.
Gebruik ongewone houers soos hierdie mengbak en maatkoppies, of selfs 'n glasklok om jou blomme in te rangskik. "Rek" jou blomme deur een eksotiese bos blomme te koop, soos lelies, en vul dit aan met blomme en blare uit jou tuin.